**Budapest Főváros VII. kerület Erzsébetváros Önkormányzata Képviselő-testületének  
xx/2019. (xx.xx.) számú önkormányzati rendelete parkolóhelyek és rakodóhelyek megváltásáról, közcélú parkolóhelyekről**

Budapest Főváros VII. kerület Erzsébetváros Önkormányzatának Képviselő-testülete az országos településrendezési és építési követelményekről szóló 253/1997. (XII. 20.) Kormányrendelet 42.§ (1) felhatalmazása alapján, a Magyarország helyi önkormányzatairól szóló 2011. évi CLXXXIX. törvény 23. § (5) 5. pontjában meghatározott feladatkörében eljárva a következőket rendeli el:

1. Általános rendelkezések

**1.§** (1) E rendelet alapján lehet – az Erzsébetváros Építési Szabályzatáról szóló Budapest Főváros VII. kerület Erzsébetváros Önkormányzata Képviselő-testületének 25/2018. (XII.21.) számú rendelet (a továbbiakban: EÉSZ) keretein belül meghatározott építési tevékenységek feltételeként – járművel kapcsolatos kötelezettséget megváltani, megvalósítani és fenntartani.

(2) E rendelet alkalmazásában a vonaljegy ára: a Budapest főváros közigazgatási területén a járművel várakozás rendjének egységes kialakításáról, a várakozás díjáról és az üzemképtelen járművek tárolásának szabályozásáról szóló 30/2010. (VI. 4.) Fővárosi Közgyűlés rendelet 9.§ (2) bekezdésében meghatározottak szerint értendő.

2. Jármű elhelyezési kötelezettség

**2.§** (1) Az EÉSZ 26.§ (5) bekezdésében felsorolt esetekben a parkolóhely telken kívül, másik telken biztosítható, amennyiben annak tulajdonosa hozzájárul, 200 méteren belül van és az ott lévő rendeltetésekhez szükséges parkolóhelyeket meghaladó szabad parkolóhelyként áll rendelkezésre.

(2) A másik telken lévő épületben elhelyezkedő parkolóhelyre vonatkozó használati jogot szerződésben, az ingatlan-nyilvántartásba bejegyezhető módon kell biztosítani.

3. Parkolóhely-megváltás

**3.§** (1) Amennyiben a rendeltetéshez tartozó parkoló-, illetve rakodóhely sem saját telken, sem a 2.§-ban részletezetten másik telken nem biztosított, akkor Budapest Főváros VII. kerület Erzsébetváros (továbbiakban: a Kerület) Önkormányzata (továbbiakban: Önkormányzat) egyetértése esetén megváltható.

(2) A megváltásról szerződést kell kötni, melyet az építtető kezdeményez, e szándékáról szóló – a hatósági eljárás megkezdése előtt– írásban benyújtott nyilatkozatával.

**4.§** (1) A parkolóhely létesítés pénzbeli megváltásának összege parkolóhelyenként 2 200 000 Ft + ÁFA, mely összeg befizetésének igazolása az építés feltétele.

(2) A befizetésről szóló igazolást az Építésügyi hatósági engedélyezési eljárásokat Támogató elektronikus Dokumentációs Rendszerbe (ÉTDR) fel kell tölteni.

(3) A megváltás pénzügyi teljesítésének határideje

a) megkezdett, folyamatban lévő építés esetén: a szerződés megkötését követő 30 napon belül;

b) új építési tevékenység esetén: az építés kezdésének napja, de legkésőbb 3 év.

(4) A szerződés az aláírástól számított 3 év leteltével – pénzügyi teljesítés elmaradása esetén – érvénytelenné válik.

**5.§** (1) A parkolóhely-megváltásról szóló szerződést az 1. számú melléklet szerint kell megkötni.

(2) A szerződés az építtető, vagy az ingatlantulajdonos és Önkormányzat között jön létre. Az építtető személyében történő jogutódlás kiterjed a megváltásra is.

(3) A parkolóhely megváltási szerződés megkötéséről a Pénzügyi és Kerületfejlesztési Bizottság (továbbiakban: Bizottság) dönt.

**6.§** (1) A parkolóhely-megváltási díjak bevételeit a Kerület közigazgatási területén belül a

a) mobilitással,

b) közhasználatú területek minőségének javításával, vagy

c) parkoló-, rakodóhelyekkel,

kapcsolatos fejlesztésekre, rendszerek fenntartására, támogatásokra kerül felhasználásra

(2) A befizetéseket az Önkormányzat elkülönítetten tartja nyilván,

(3) A befizetésekről és azok felhasználásáról a költségvetési rendelet szabályai szerint kell beszámolni.

4. Közcélú parkolóhely

**7.§** (1) Az EÉSZ 2.§ 10. pont szerinti és a 26.§ (7) bekezdés szerint kedvezményre jogosító közcélú parkolóhelyek létesítésére és üzemeltetésére jelen rendelet szabályait kell alkalmazni.

(2) A közcélú parkolóhelyet az új építésű ingatlanon belül önálló albetétként kell létrehozni.

(3) Az önálló albetét területének legalább 90%-a parkolóhely és a parkolóhelyek megközelítését szolgáló út.

(4) A hatósági eljárás során a közcélú parkolóhelyekhez kapcsolódó engedmények akkor alkalmazhatóak, ha a tervezett közcélú parkolóhely megfelel jelen rendelet szabályainak és az üzemeltetésre vonatkozó – az Önkormányzattal kötött – szerződést a kérelmező csatolja.

**8.§** (1) A közcélú parkolóhelyre vonatkozó szerződést az építtető és a tulajdonos együttesen kezdeményezi az Önkormányzat polgármesterénél.

(2) A kezdeményező levélhez csatolni kell a tervező – a közműszolgáltató tényleges adatain alapuló – nyilatkozatát az elektromos energiaigény biztosításáról.

(3) A kezdeményező levélben meg kell határozni a közcélú parkolóhelyek számát, ezen belül az elektromos töltővel ellátott parkolóhelyek számát. Legalább egy elektromos töltőhelyet létesíteni kell, az ilyen helyek száma az összes közcélú parkolóhely számának legalább 5 százaléka.

(4) A szerződés alapján a közcélú használat jellegét az ingatlan nyilvántartásba be kell jegyezni,

(5) A közcélú parkolóhely igénybevételét bármely – a szerződésben meghatározott – személygépkocsi részére biztosítani kell.

(6) Az önkormányzattal kötött szerződés rendelkezhet a közcélú, pillanatnyilag szabad parkolóhelyek számának internetes alkalmazásban való megjelenítéséről.

(7) A szolgáltatás – karbantartási célú – szüneteltetésének feltételeit a szerződés részletezi.

**9.§** (1) A közcélú parkolóhely igénybevételének – az általános forgalmi adó – összegét is tartalmazó díja 1 óra időtartamra a mindenkori vonaljegy árának megfelelő összeg.

(2) Az ingatlan 500 méteres körzetében állandó lakóhellyel rendelkező magánszemélyek személygépjárműve számára éves kedvezményt kell nyújtani az éjszakai parkolás biztosítására. Az éves időtartamra biztosított kedvezményes lehetőségért fizetendő térítés a 9.§ (1) bekezdés szerinti óránkénti díj 365-szöröse. A kedvezményes lehetőség a 20:00-tól 8:30 óráig tartó időszakban érvényes.

(3) A bevételekről elszámolást kell az önkormányzat felé bemutatni és az éves bevétel 1%-át számla ellenében az önkormányzat felé meg kell fizetni.

(4) Az önkormányzat külön szerződésben támogatást biztosíthat a közcélú parkolóhelyek működéséhez.

**10.§** (1) Az elektromos töltőhelyeket úgy kell kialakítani, hogy az egyidejű működtethetőségük biztosított legyen.

(2) Villámtöltőként a legalább 22,2 kW töltési teljesítményű töltő vehető figyelembe.

(3) A szolgáltatás díja a vállalkozási áramár legfeljebb 1,5-szerese lehet.

(4) A töltési idején túli parkolás óradíja elektromos töltő esetén háromszorosa, villámtöltő esetén négyszerese a 9.§ (1) bekezdés szerinti parkolási óradíjnak.

5. Rakodóhely

**11.§** (1) Az EÉSZ-ben előírt rakodóhely megváltható, amennyiben sem telken belül, sem – a rendeltetési egység bejáratától 100 méteren belül – közhasználatú területen megállóhelyként nem áll rendelkezésre.

(2) A rakodóhely megváltását három parkolóhely díjával kell figyelembe venni.

6. Záró rendelkezések

**12.§** (1) E rendelet 2019. június 1-én lép hatályba, és a folyamatban lévő ügyekben is alkalmazni kell.

(2) E rendelet hatályba lépésekor a parkolóhely létesítési kötelezettség helyi szabályozásáról szóló Budapest Főváros VII. kerület Erzsébetváros Önkormányzata Képviselő-testületének 5/2004 (III. 1.) számú önkormányzati rendelete hatályát veszti.

INDOKOLÁS

Általános indokolás

A parkolóhely létesítési kötelezettség helyi szabályozásáról szóló Budapest Főváros VII. kerület Erzsébetváros Önkormányzata Képviselő-testületének 5/2004. (III. 1.) számú önkormányzati rendelete (továbbiakban: Parkolórendelet) jogi és eljárási hivatkozásai elavultak, a hatályos jogi, eljárási környezettel való összhang megteremtése szükséges. Tartalmilag egyes eljárásai és rendelkezései elavultak, kiüresedtek.

Erzsébetváros Építési Szabályzatáról szóló Budapest Főváros VII. kerület Erzsébetváros Önkormányzata Képviselő-testületének 25/2018. (XII.21.) számú rendelete (továbbiakban: EÉSZ) a rendeltetésekhez tartozó járművekkel kapcsolatos követelményeket támaszt az építési tevékenységek feltételeként. A részlet szabályok megalkotása – a telken kívüli jármű elhelyezési esetekre – külön rendeletben lehetséges.

Az új építési szabályzat új jogintézményt vezet be a járművek elhelyezésével kapcsolatosan. A részletes szabályokat szükséges megállapítani a közcélú parkolás rendszerének létrehozásának és működésének feltételeiről.

Részletes indokolás

***Az 1.§-hoz:***

A rendelet teljes közigazgatási területre állapítja meg a szabályozást. Személyi hatálya a rendeltetések létrehozóira vonatkozik.

***A 2.§-hoz:***

A rendelet elődje a Parkolórendelet, mely a telken kívüli parkolóhely biztosítás esetét szabályozza, annak rendelkezésit korszerűsíti a rendelet.

***A 3-6.§-hoz:***

A Parkolórendelet parkolóhely-megváltás feltételeit szabályzó részének jogi hivatkozásai elavultak, frissítésük szükséges.

***A 7-9.§-hoz:***

Az EÉSZ 26.§ (7) vezeti be a „közcélú parkolóhely” kategóriát A rendelet a közcélú parkolóhelyek kialakításának és működésének feltételeit és a szükséges részletes szabályait rögzíti.

***A 10.§-hoz:***

A közcélú parkolóhelyeken létesített elektromos töltőkre vonatkozó szabályozás.

***A 11.§-hoz:***

A rendeltetésekhez az EÉSZ-ben előírt rakodóhelyek biztosításának eseteit szabályozza. Az EÉSZ a 26.§ (6)-ben rendeli tovább szabályozni a megváltás esetét.

***A 12.§-hoz:***

A hatályba lépésről és a hatályon kívül helyezésről szól.